ANKARA 6. septembra (SITA/AP) - Turecko neplánuje v najbližšom čase otvoriť svoje prístavy a letiská pre lode a lietadlá cyperských Grékov. V stredu to vyhlásil hovorca tureckého ministerstva zahraničných vecí Namik Tan. Turecko je pod tlakom Európskej únie, aby jeho parlament ratifikoval dohodu o colnej únii, čo by znamenalo otvorenie prístavov a letísk pre všetkých členov EÚ vrátane Cypru. Európsky parlament v utorok Ankaru varoval, že turecký postoj môže zastaviť rokovania o jeho členstve v Európskej únii.
Cyprus je rozdelený na tureckú a grécku časť. Z hľadiska medzinárodného práva ho navonok zastupuje grécka časť, s čím Ankara nesúhlasí a vládu gréckej časti ostrova neuznáva. Pokrok v tomto smere neprinieslo ani stredajšie rokovanie šéfa tureckej diplomacie Abdulláha Güla a generálneho tajomníka OSN Kofiho Annana. Tzv. Annanov plán predpokladá na ostrove vytvorenie dvojčlennej federácie s rovnoprávnym postavením oboch komunít, vyriešenie vlastníctva nehnuteľností a odzbrojenie. Tento plán má viacero verzií, ktoré sa líšia v zastúpení Turkov a Grékov v politických orgánoch a v návrhu úplnej demilitarizácie.
Cyprus je rozdelený na južnú grécku časť, ktorá je súčasťou EÚ od mája 2004. Severnú časť obsadilo Turecko v roku 1974, aby zabránilo pripojenie Cypru po vojenskom prevrate ku Grécku. Rokovania o zjednotení stroskotali potom, ako cyperskí Gréci pred dvoma rokmi odmietli plán OSN na zjednotenie. Cyperskí Turci s ním vtedy súhlasili.